Ghiță: Credeți că la 84 de ani Iliescu poate să îmi spună cum să îmi cresc copiii

Ruperea de comunism este noul mesaj transmis de conducerea PSD după ședința Comitetului Executiv. El a fost lansat în interiorul ședinței PSD de ministrul Transporturilor, Ioan Rus, a fost întărită de Victor Ponta în conferința de presă și desăvârșită de deputatul PSD, Sebastian Ghiță, la propriul post de televiziune.

„Nu vreau să spun că domnul Iliescu are vreo vină sau că a greșit cu ceva. A avut vremurile dânsului, a fost apreciat și hulit de oameni, un lider, le-a trăit pe cele bune și pe cele rele. Nu putem să ne continuăm viața asumându-ne valorile dânsului, nu vrem să ajungem ca în Coreea de Nord, să împărțim sărăcia”, a spus la RTV, Sebastian Ghiță.

„Credeți că la 84 de ani poate să îmi spună cum să îmi cresc copiii, la 36? Pot să am grijă de copiii mei și să îmi doresc pentru ei bine mai mult decât Iliescu, care nu are copii”, a fost mesajul lui Sebastian Ghiță.

În campania electorală, purtătorul de cuvânt al campaniei prezidențiale, Gabriela Firea, l-a criticat pe Klaus Iohannis că dorește să ajungă președintele României deși nu are copii. Ulterior, Firea a fost sancționată pentru această poziție de CNCD.

„Eu sunt mai preocupat de bunul mers al societății la 36 de ani, în responsabilități, decât un om la 84 de ani care nu are nicio responsabilitate. N-are decât orgolii! N-are decât orgolii!”, a adăugat Ghiță.